Document ID: /roh_data/filtered/fineweb-2-filterrobots_roh.jsonl.gz/15852

La NVTA è da gronda impurtanza economica: Circa 24 milliardas francs vegn il project a duvrar per la planisaziun e per la construcziun. Quai vegn ad avair grondas consequenzas per la tecnica da construcziun, da segirezza e da vehichels. D'agiuntar è il manaschi da viafier; ils 11 da december 2016 circulescha il traffic per l'emprima giada tras il tunnel da basa dal Gottard. Ils retgavs da la NVTA na vegnan betg a cuvrir ils custs da construcziun e da gestiun. Ma els stgaffeschan la basa per far investiziuns economicas en il turissem, en il mastergn ed en l'industria. En general presuman ins in connex positiv tranter l'engrondiment da l'infrastructura da traffic ed il svilup da l'economia; però quai premetta ch'i existia in'atgna paisa economica da la regiun.
« Tras quai e pervia dal fatg ch'ina rentabilitad da l'economia da manaschi n'è betg cumprovabla cumplainamain, resulta la necessitad d'ina contemplaziun che resguarda tut la societad. »Heinz Diemant, partiziun da finanzas VFF, Referat sur da la rentabilitad, salvà a la dieta d'infurmaziun davart la lingia da basa tras il Gottard, 15.03.1974